Елхово (община)

Община Елхово се намира в Югоизточна България и е една от съставните общини на област Ямбол.

География

Географско положение, граници, големина 
Общината е разположена в югозападната част на област Ямбол. С площта си от 701,703 km2 е втората по големина сред 5-те общини на областта, което съставлява 21,16% от територията на областта. Границите ѝ са следните:
 на север – община Тунджа;
 на североизток – община Стралджа;
 на изток – община Болярово;
 на юг – Турция;
 на запад – община Тополовград, област Хасково.

Природни ресурси

Релеф 
Релефът на общината е равнинен и хълмист, като територията ѝ попада в пределите на Тунджанската хълмиста област.

Северната централна част на общината е заета от обширното Елховско поле, което е с размери 30 – 35 km от запад на изток и 18 – 20 km от север на юг и с надморска височина между 100 и 150 m.

На северозапад от Елховското поле в пределите на общината попадат източните части на Манастирските възвишения с връх Калето (447,5 m), разположен на границата с община Тунджа, на 3 km северно от село Малък манастир, а на североизток от полето – крайните южни части на възвишението Бакаджици – връх Калето (379,8 m), разположен на 4 km югоизточно от село Борисово.

Южната половина на общината е заета от северните разклонения на западната част на Дервентските възвишения, в които на 3 km на юг-югозапад от село Голям Дервент, в непосредствена близост до границата с Република Турция се издига връх Големия Бегъл 552,4 m, явяващ се най-високата точка на цялата община.

В най-южната точка на община Елхово, на границата с Република Турция, в коритото на река Тунджа е разположена най-ниската ѝ точка – 57 m н.в.

Води 
От север на юг, на протежение от около 50 km протича част от долното течение на река Тунджа (по-голямата част от течение ѝ служи за граница с община Тополовград). На територията на общината в нея отляво се влива големият ѝ приток Поповска река, която протича през Елховското поле с последните си 15 – 16 km. Малко преди вливането си в Тунджа тя получава отляво най-големият си приток Араплийска река (Лалковска река, 42 km). Тя води началото си от Дервентските възвишения, в община Болярово. Югоизточно от село Лалково навлиза в пределите на община Елхово и до село Чернозем, където отдясно се влива най-големият ѝ приток Боялъшка река тече в тясна гориста долина. След Чернозем долината ѝ се разширява и реката меандрира. Влива отляво в Поповска река на 98 m н.в., само на 350 m преди устието на последната в Тунджа. Площта на водосборния басейн на Араплийска река е 351 km2, което представлява 65,9% от водосборния басейн на Поповска река. Боялъшка река извира под името Чакърлия на 502 m н.в. от Дервентските възвишения, на 700 m южно от село Голям Дервент. Протича в северозападна посока в тясна и залесена долина през северните разклонения на Дервентските възвишения, като преминава последователно през селата Голям Дервент, Вълча поляна и Раздел. Влива отдясно в Араплийска река на 117 m н.в., на 200 m източно от село Чернозем, община Елхово. Площта на водосборния ѝ басейн е 159 km2, което представлява 45,3% от водосборния басейн на Араплийска река.

В западната част на общината, от север на юг, през село Пчела, на протежение от около 9 km протича част от долното течение на река Калница – ляв приток на Синаповска река, която е десен приток на Тунджа.

Населени места 
Общината се състои от 22 населени места. Списък на населените места, подредени по азбучен ред, население и площ на землищата им:

Административно-териториални промени 
 Указ № 292/обн. 07.09.1887 г. – преименува с. Ашаклии на с. Борисово;
 през 1890 г. – заличено е с. Добруджа без административен акт поради изселване;
 през 1920 г. – призната е н.м. Мангуфлии за отделно населено място – с. Кирилово без административен акт;
 през 1926 г. – осъвременино е името на с. Малък мънастир на с. Малък манастир без административен акт;
 МЗ № 2820/обн. 14.08.1934 г. – преименува с. Мурсатлии на с. Бояново;
 Указ № 86/обн. 26.03.1925 г. – преименува с. Казъл агач на с. Елхово и го признава за гр. Елхово;

 – преименува с. Курт алан на с. Вълча поляна;
 – преименува с. Гаджилово на с. Гранитово;
 – преименува с. Гюч бейлер на с. Добрич;
 – преименува с. Башатлии на с. Жребино;
 – преименува с. Хасан беглии на с. Изгрев;
 – преименува с. Ени беглии на с. Кирилово;
 – преименува с. Урум беглии на с. Лесово;
 – преименува с. Хамбарлии на с. Маломирово;
 – преименува с. Дермен дере на с. Мелница;
 – преименува с. Ессе беглии на с. Пчела;
 – преименува с. Читалово на с. Раздел;
 – преименува с. Инджиклии на с. Свети Илия;
 – преименува с. Евренлии на с. Славейково;
 – преименува с. Курмушлии на с. Трънково;
 – преименува с. Араплии на с. Чернозем;
 МЗ № 3774/обн. 07.12.1934 г. – преименува с. Кирилово на с. Малко Кирилово;
 Указ № 169/обн. 10.05.1960 г. – преименува с. Свети Илия на с. Стройно;

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г., по населени места (подредени по численост на населението):

Вероизповедания 
Численост и дял на населението по вероизповедание според преброяването на населението през 2011 г.:

Транспорт 
През общината, от север на юг, по долината на река Тунджа преминава последният участък от 11,3 km от трасето на жп линията Ямбол – Елхово от Железопътната мрежа на България. От 2002 г. жп линията не функционира за пътническо движение, а от 2009 г. – и за превоз на товари. През 2003 г. е закрита железопътната гара в Елхово, а след това и в Бояново.

През общината преминават изцяло или частично 6 пътя от Републиканската пътна мрежа на България с обща дължина 110,4 km:
 последният участък от 39,9 km от Републикански път I-7 (от km 286,8 до km 326,7);
 началният участък от 1,6 km от Републикански път II-76 (от km 0 до km 1,6);
 началният участък от 9,2 km от Републикански път II-79 (от km 0 до km 9,2);
 началният участък от 20 km от Републикански път III-7008 (от km 0 до km 20,0);
 началният участък от 14 km от Републикански път III-7009 (от km 0 до km 14,0);
 целият участък от 25,7 km от Републикански път III-7902.

Обществени институции

Елхово 
 Многопрофилна болница за активно лечение „Св. Иван Рилски“
 Общинска администрация
 Общинска служба „Земеделие и гори“
 Районно полицейско управление
 Районен съд
 Районна прокуратура
 Регионален граничен сектор
 Профилирана гимназия „Св. Климент Охридски“
 Математически профил с профилиращи предмети: Математика, Информатика, Информационни технологии, Английски език.
 Предприемачески профил с профилиращи предмети: Предприемачество, Информационни технологии, География и икономика, Математика.
И двете паралелки са с интензивно изучаване на английски език.
 Професионална гимназия „Стефан Караджа“
 ОУ „Св. Паисий Хилендарски“
 ОУ „Св. Кирил и Методий“
 ПУИ „Н. Й. Вапцаров“ – за деца с различна степен на умствена изостаналост от І до VІІІ клас
 ЦДГ „Надежда“
 ОДЗ „Невен“
 Общински детски комплекс
 Читалище „Развитие“

Бояново 
 Професионална гимназия по механизация на селското стопанство „Ернесто Че Гевара“
 ОУ „Св. Паисий Хилендарски“ – защитено средищно училище, в което се обучават ученици от I до VII клас, в маломерни и слети паралелки от селата: Бояново, Жребино и Борисово.
 Читалище „Светлина“

Професионално обучение в общината се осъществява в професионалните гимназии в гр. Елхово и с. Бояново по направленията лека промишленост, електротехника, машиностроене, бизнес, екскурзоводство и селско стопанство. В двете професионални гимназии освен ученици от общината се обучават и ученици от двете съседни общини – Болярово и Тополовград.

Гранитово 
 ОУ „Хаджи Димитър“ – защитено средищно училище, в което се обучават ученици от четири съседни села – Гранитово, Мелница, Лесово и Вълча поляна.

Топографска карта

Източници

Външни препратки